# ***HVALNICE ZA VSE URE***

*Hvalnice za vse ure je sestavil sv. Frančišek in jih je molil pred vsako molitveno uro dneva in noči in pred molitvenim bogoslužjem na čast Devici Mariji. Začel je s “Presveti Oče naš...” in s “Slava Očetu...”*

1Svet, svet, svet,
Gospod Bog vsemogočni,
ki je, ki je bil in ki bo prišel (Raz 4,8).
Hvalimo in poveličujmo ga vekomaj (Dan 3,57).
2Vreden si, Gospod, naš Bog,
da prejmeš hvalo, slavo
in čast in češčenje (Raz 4,11).
Hvalimo in poveličujmo ga vekomaj.
3Vredno je Jagnje, ki je bilo umorjeno,
da prejme oblast in božanstvo,
modrost in moč,
čast in slavo in hvalo (Raz 5,12).
Hvalimo in poveličujmo ga vekomaj.
4Slavimo Očeta in Sina s Svetim Duhom.
Hvalimo in poveličujmo ga vekomaj.
5Slavite Gospoda, vsa Gospodova dela (Dan 3,57).
Hvalimo in poveličujmo ga vekomaj.
6Hvalite našega Boga vsi njegovi služabniki
in kateri se Boga bojite, mali in veliki (Raz 19,5).
Hvalimo in poveličujmo ga vekomaj.
7Naj hvalita njega, veličastnega, nebo in zemlja.
Hvalimo in poveličujmo ga vekomaj.
8In vse stvari, ki so v nebesih in na zemlji
in pod zemljo,
morje in vse, kar je v njem (Raz 5,13).
Hvalimo in poveličujmo ga vekomaj.
9Slava Očetu in Sinu in Svetemu Duhu.
Hvalimo in poveličujmo ga vekomaj.
10Kakor je bilo v začetku, tako zdaj
in vselej in vekomaj. Amen.
Hvalimo in poveličujmo ga vekomaj.

11Molitev

Vsemogočni, najsvetejši, najvišji in najvzvišenejši Bog, vsako dobro, največje dobro, vse dobro, ki si edini dober; Tebi dajemo vso hvalo, vso slavo, vso zahvalo, vso čast, vse poveličevanje in vse dobro. Zgodi se. Zgodi se. Amen.